Letošnje leto za Mozillo Slovenija predstavlja ogromen napredek. Zgodovinsko dejstvo, da je bila Slovenija prva evropska država, kjer je Firefox prehitel Internet Explorer po številu uporabnikov, je jasen dokaz za to, da v tej deželi izpod Alp dobro delamo. Letos je število sodelavcev naraslo kar za faktor 9x!

Še bolj smo se trudili vzpostaviti povezave z drugimi organizaciji, ki cenijo naše vrednote. V Sloveniji so odprtokodna gibanja dostikrat podcenjena, čeprav odprta koda v svojem izvornem pomenu spodbuja odprto sodelovanje ter razvoj.

Z veseljem zato sporočamo, da smo dosegli dogovor o sodelovanju s StartUP Novo mesto, kjer smo letos maja že predstavili spletni pospeševalnik idej WebFWD.

V septembru 2013 odpiramo skupne prostore v Podjetniškem inkubatorju Podbreznik v Novem mestu, tako imenovani Mozilla Space. Na voljo bo pisarna, kjer bo slovenska skupnost v bodoče lahko še uspešneje delovala. Na voljo bo tudi dodaten prostor, ki bo – v duhu odprtokodnega gibanja – odprt za obiskovalce. Seznanili se boste lahko s projekti, ki jih izvajamo pri Mozilli in pri StartUP Novo mesto. Jugovzhodna Slovenija, kamor spada Novo mesto, je področje perspektivnih poslovnih priložnosti in inovativnosti, ki izkazuje vztrajno pozitivno gospodarsko rast z visoko dodano vrednostjo. Z vidika prometnih poti je v središču slovenskega avtocestnega križa, saj povezuje Ljubljano in Zagreb.

Uspešno delo v preteklem letu nameravamo seveda tudi spodobno proslaviti!

Vljudno vas vabimo, da se nam pridružite pri odprtju Mozilla Space Novo mesto 14. Septembra ob 17:00 uri.

Z nami bo tudi plesno društvo Arabeska, ki bo poskrbelo za popestritev programa. Prireditev pa bomo zaključili s premiernim predvajanjem dokumentarca o Mozilli.

Vsekakor dogodek, ki ga ne smete zamuditi. Veselimo se, da se bomo srečali!